**Sihtvaliku**

**„Teenuse 7141 Sidumine (ambulatoorne) põhjendatus“**

**TEEMA KOKKUVÕTE**

Eesti Haigekassa 2022

**SISUKORD**

[1. SISSEJUHATUS 3](#_Toc107218302)

[2. SIHTVALIKU TAUSTAINFO JA EESMÄRK 3](#_Toc107218303)

[3. SIHTVALIKU KORRALDUS 3](#_Toc107218304)

[3.1. Sihtvaliku teostajad 3](#_Toc107218305)

[3.2. Valimi moodustamine 3](#_Toc107218306)

[4. HINDAMISE TULEMUSED 4](#_Toc107218307)

[4.1. Ravidokumentide vormistamine 4](#_Toc107218308)

[4.2. Ravidokumentide sisuline hindamine 4](#_Toc107218309)

[4.3. Raviarvete vormistamine 4](#_Toc107218310)

[5. Järeldused 4](#_Toc107218311)

[6. ETTEPANEKUD JA JÄTKUTEGEVUSED 5](#_Toc107218312)

# SISSEJUHATUS

Perearstide infopäevadel on juhitud tähelepanu teenusekoodi 7141 põhjendamatult raviarvele märkimisele. Vaatamata sellele ei ole selle koodi raviarvele põhjendamata märkimine vähenenud. 2021. aastal märgiti perearsti raviarvele teenusekoodi 7141 kokku 10 760 korda (keskmiselt 2 korda 1 ravijuhu kohta).

# SIHTVALIKU TAUSTAINFO JA EESMÄRK

Sidumise teenuste lisamisel TTL- i lähtuti, et ulatusliku koekahjustustega kehapinna sidumisel võib olla tavapärasest üsna erinev personali tööaja ja sidematerjali kulu. Seega tuleb sidumise koodide (7141 ja 7142) raviarvele märkimisel arvestada eelkõige koekahjustuse tekkemehhanismi ja/või ulatusega ning, et ulatuslikum koekahjustus vajab suuremat hulka sidumismaterjali ja sidumise protseduuril kulub rohkem aega. Koekahjustuse ulatus peab olema neljandas punktis nimetatud seisunditel ühes mõõdus vähemalt 6 cm. Kui ravi käigus kehadefekti mõõtmed vähenevad ja on alla 6 cm, siis kulub sidumisel ka vähem aega ja sidematerjali ning seega teenuse koodide kasutamine ei ole enam põhjendatud. Koekahjustuse algne seis ja paranemise käik peavad olema dokumenteeritud korrektselt raviloos. Dokumenteerimiseks on kasutuses ka vastavad kirjeldavad (graafilised) protokollid, mille näited on leitavad ravijuhendist [https://www.ravijuhend.ee/patsiendivarav/juhendid/72/lamatiste-ennetamine-pj-l101- 2016](https://www.ravijuhend.ee/patsiendivarav/juhendid/72/lamatiste-ennetamine-pj-l101-%202016)

Lamatise puhul on ravijuhend andnud kahjustuse mõõtmete dokumenteerimise soovituseks minimaalselt kord nädalas. Sidumiste sagedus lähtub patsiendi tervise seisundist. Õmblustest lahti tulnud operatsioonihaava korral peab olema dokumenteeritud haava ja kudede seisund, mis viitavad dehistsentsile. Mõne üksiku niidi asendamine haaval ei ole käsitletav kui operatsioonihaava dehistsents ja koodide 7141, 7142 kasutamine ei ole lubatud. Samuti, paljude väikeste haavade olemasolu ja sidumine ei anna ei sisulist ega vormilist vastavust TTL- is seatud rakendustingimustele.

Sihtvaliku eesmärgiks oli hinnata ambulatoorse sidumise teenuse osutamise põhjendatust, raviarvete vastavust ravidokumendile ja kodeerimise vastavust TTL- i rakendustingimustele.

# SIHTVALIKU KORRALDUS

# 3.1. Sihtvaliku teostajad

Sihtvaliku teostajad olid Eesti Haigekassa partnersuhtluse osakonna usaldusarst Evi Heide ja spetsialist Aimi Mägi.

# 3.2. Valimi moodustamine

Valim koostati 20 perearstikeskuse 250 ravijuhust, kus raviarvele oli kodeeritud teenusekood 7141. Valimist jäeti välja osteomüeliidi diagnoosiga raviarved, põletushaige raviarved ja alajäseme troofiliste haavandite diagnoosiga raviarved.

Sihtvaliku periood 2021 aasta 1.-12. kuu.

Teenuse koodi 7141 oli 250 raviarvele märgitud 816 korda.

# HINDAMISE TULEMUSED

# 4.1. Ravidokumentide vormistamine

Hindamisel lähtuti „Tervishoiuteenuse osutamise dokumenteerimise ning nende dokumentide säilitamise tingimused ja kord“ ja „Kindlustatud isikult tasu maksmise kohustuse Eesti Haigekassa poolt ülevõtmise kord ja tervishoiuteenuse osutajatele makstava tasu arvutamise metoodikast“.

97-l juhul (38,8%) olid kehapinna defektide mõõtmed ravidokumentides dokumenteerimata, seega teenusekoodi 7141 raviarvele kodeerimine oli põhjendamata.

5-l juhul (2%) ei olnud raviarvele vastav epikriis terviseinfosüsteemis leitav.

# 4.2. Ravidokumentide sisuline hindamine

Hinnati 20 partneri 250 isiku ravijuhtu/raviarvet, millele oli kodeeritud teenus 7141 „Sidumine ambulatoorne“.

Sisulisel hindamisel lähtuti TTL § 27 lg 8 rakendussätetest:

Sidumine aktiivravis, järelravis ja ambulatoorsel ravil. TTL § 27 lõige 8 sätestab, et haigekassa võtab koodidega 7141 ja 7142 tähistatud tervishoiuteenuste eest tasu maksmise kohustuse üle järgmistel juhtudel: 1) põletushaige sidumine; 2) plastikakirurgilise haige sidumine; 3) lahtise luukoldega osteomüeliidihaige sidumine; 4) sidumine juhul, kui kehapinna defekti läbimõõt on vähemalt 6 cm järgmiste seisundite korral: hulgilamatised, lagunevad kasvajad, pehmekoe infektsioon või trauma, operatsioonihaava dehistsents, troofika- ja innervatsioonihäirest tulenev pehmekoe defekt.

Enamikel juhtudel eksiti teenusekoodi 7141 raviarvele kodeerimisel, kui:

* ravidokumendis oli kirjeldamata kehadefekti mõõtmed
* operatsioonihaavade sidumisel puudus dehistsentsile viitav kirjeldus
* kehapinna defektide mõõtmed ei vastanud TTL- i rakendussätetele
* jätkati koodi raviarvele kodeerimist ka siis, kui defekti mõõtmed olid ravi käigus vähenenud

# 4.3. Raviarvete vormistamine

Ühel juhul oli raviarvele jäänud märkimata osteomüeliidi diagnoos.

Viiel juhul oli raviarvele märgitud teenusekood 7141, kuid ravidokumendis oli see kajastamata.

# Järeldused

Hinnati 250 ravijuhtu.

* 38-l juhul (15,2%) oli teenusekoodi 7141 raviarvele kodeerimine põhjendatud ja vastas TTL- i rakendussätetele.
* 97-l juhul (38,8%) olid kehapinna defektide mõõtmed ravidokumentides dokumenteerimata, seega teenusekoodi 7141 raviarvele kodeerimine oli põhjendamata.
* 110-l juhul (44%)ei vastanud teenusekoodi 7141 raviarvele kodeerimine TTL- i rakendussätetele.
* 5-l juhul (2%) ei olnud raviarvele vastav epikriis terviseinfosüsteemis leitav.

# ETTEPANEKUD JA JÄTKUTEGEVUSED

Ettepanekud haigekassale:

* Arutada otsustustoe/tarkvara võimalusi teenuste rakendustingimuste kuvamiseks perearstidele.
* Täpsustada TTL- i rakendustingimusi.
* Juuli II pooles saata välja perearstidele uus teavitus koodi 7141 kasutamise kohta.
* Teavitada partnereid vajadusest üle vaadata 2022 a raviarved, millele kodeeritud teenusekood 7141 ja põhjendamatult kodeeritud teenusekoodiga raviarved krediteerida.
* Kas oleks vajalik viia 7141 kood perearstide pearaha sisse (vajalik arutelu)?
* Kajastada teemat 2022 II pa infopäeval.

Koostas: Aimi Mägi, Evi Heide